# MTÜ EESTI VIGASTATUD VÕITLEJATE ÜHING (EVVÜ)

# PÕHIKIRI

## Üldsätted

* 1. Ühingu ametlik nimi on mittetulundusühing „Eesti Vigastatud Võitlejate Ühing“ (EVVÜ)
  2. Ühingu asukoht on Eesti Vabariik, Tallinna linn
  3. Ühing on vabatahtlikkuse alusel ühinenud isikute iseseisev kasumit mittetaotlev organisatsioon, mis tegutseb heategevuslikes huvides
  4. Ühing on eraõiguslik juriidiline isik, tal on oma pangaarve ja sümboolika
  5. Ühing juhindub oma tegevuses põhiseadusest, mittetulundusühingute seadusest, muudest õigusaktidest ja käesolevast põhikirjast

## Ühingu tegevuse eesmärgid ja nende saavutamise viisid

* 1. Ühingu eesmärgiks on Eesti vigastatud võitlejate heategevuslik sotsiaalhoolekanne, nende liitmine ühtseks organisatsiooniks omavahelise sidususe suurendamiseks ja nende abistamine majanduslikus, sotsiaalses, huviala-, haridus- ja juriidilises valdkonnas.
  2. Oma eesmärkide saavutamiseks ühing:
     1. organiseerib heategevusprojektide ja –programmide elluviimist iseseisvalt või teiste isikute kaudu
     2. võtab vastu toetusi ja annetusi nii Eesti kui ka teiste riikide juriidilistelt või füüsilistelt isikutelt kas iseseisvalt või pädevate organisatsioonide vahendusel
     3. korraldab heategevusüritusi, -oksjone ja –loteriisid ning tuluüritusi vajalike rahaliste vahendite saamiseks
     4. kasutab saadud rahalisi ning muid materiaalseid ning mittemateriaalseid vahendeid, sh annab rahalisi toetusi, stipendiume ja muud sotsiaalset abi ühingu liikmetele
     5. omab varalisi ja mittevaralisi õigusi ning võtab kohustusi
     6. omandab, haldab, võõrandab ning rendib kinnis- ja vallasvara
     7. arendab ühingu tegevust, korraldab ühingu liikmetele ja üldsusele erinevaid üritusi
     8. loob sõprussidemeid teiste riikide ja Eesti Vabariigi analoogsete sotsiaalhoolekande organisatsioonidega
     9. tegeleb seadusega lubatud piires majandustegevusega
     10. teeb muid toiminguid, mis ei ole vastuolus kehtivate õigusaktidega

## Ühingu liikmed, ühingusse astumise, sellest lahkumise ja ühingust väljaarvamise kord

* 1. Ühingu liikmeskonda kuuluvad asutajaliikmed, liikmed, toetajaliikmed ja auliikmed
  2. Ühingu liikmeteks võivad olla Eesti Kaitseväe ja Kaitseliidu tegevväelased, reservväelased ning eruväelased, Politsei- ja Piirivalveameti ning Päästeameti endised ja praegused ametnikud ning töötajad, kes on saanud vigastada teenistusülesannete täitmisel Eestis või väljaspool Eesti piire.
  3. Liikmete vastuvõtmine toimub ühingu juhatuse otsusel. Liikmeks soovija peab esitama juhatusele vormikohase kirjaliku avalduse ja vigastust tõestava dokumendi. Otsus tehakse järgmisel juhatuse koosolekul pärast dokumentide esitamist.
  4. Liikmeskonnast lahkumine toimub:
     1. liikme kirjaliku avalduse põhjal pärast kolmekuulist etteütlemist
     2. väljaarvamisel ühingu juhatuse otsusel. Väljaarvatavale liikmele teatatakse koosolekust, kus arutatakse tema väljaarvamist, kirjalikult vähemalt 2 nädalat enne koosoleku toimumist. Väljaarvataval liikmel on õigus nimetatud koosolekul osaleda. Juhatuse poolt väljaarvatud liikmel on õigus nõuda väljaarvamise otsuse õigsuse arutamist üldkoosolekul.
     3. Ühingust lahkumisel kustuvad kõik õigused ja nõudmised ühingu vastu
  5. Liikme vastuvõtmise ja väljaarvamise otsus jõustub, kui otsuse poolt on vähemalt 2/3 juhatuse liikmetest
  6. Ühingu liikme surma korral tema liikmelisus ühingus lõppeb
  7. Ühing peab oma liikmete registrit, millesse kantakse ühingu liikmete ees- ja perekonnanimi, aadress ning sidevahendid ja lähedase inimese kontaktandmed
  8. Ühingu auliikmed
     1. Ühingu auliikmeteks valitakse ühingule olulisi teeneid osutanud isikud.
     2. Auliikmeks valimise ettepanekuid võivad kirjalikult teha kõik ühingu liikmed, esitades selle ühingu juhatusele. Juhatus on kohustatud ettepaneku esitama arutamiseks järgmisele üldkoosolekule.
     3. Auliikme valib üldkoosolek lahtisel hääletamisel osavõtjate 2/3 häälteenamusega
     4. Kui auliige ei olnud varem ühingu liige, loetakse ta ka ühingu liikmeks auliikmeks valimise hetkest
     5. Auliige saab diplomi, teda informeeritakse pidevalt ühingu tegevusest
     6. Auliige vabastatakse liikmemaksust ning ühingu üritustega seotud kulude kandmisest
  9. Ühingu toetajaliikmed
     1. Ühingu toetajaliikmeks saavad astuda isikud, kes soovivad pakkuda ühingule materiaalset ja mittemateriaalset tuge ühingu eesmärkide saavutamisel
     2. Toetajaliikmeks saamiseks tuleb soovijal esitada kirjalik avaldus ühingu juhatusele. Toetajaliikme kinnitab ühingu juhatus, kui otsuse poolt on vähemalt 2/3 juhatuse liikmetest
     3. Toetajaliikmel on õigus esineda sõnavõtuga ühingu üldkoosolekul
     4. Toetajaliikmel puudub hääleõigus üldkoosolekul
     5. Toetajaliikme liikmelisus lõppeb toetajaliikme omal soovil avalduse esitamisega ühingu juhatusele või juhatusele otsusel

## Ühingu liikme õigused, kohustused ja vastutus

* 1. Ühingu liikmel on õigus:
     1. osaleda hääleõigusega ühingu üldkoosolekul
     2. valida ja olla valitud ühingu juhatuse, revisjonikomisjoni ja muude organite liikmeks
     3. saada ühingu juhatuselt ja muudelt organitelt teavet ühingu tegevuse kohta
     4. võtta osa kõigist ühingu poolt korraldatavatest üritustest
     5. astuda ühingust välja
  2. Ühingu liige on kohustatud:
     1. järgima ühingu tegevuses osalemisel põhikirja ja ühingu organite otsuseid
     2. tasuma ühingu liikmete üldkoosoleku poolt määratud suuruses ja tähtaegadeks ühingu liikmemaksu
     3. teatama ühingu juhatusele ühingu liikmete arvestuse pidamiseks oma elukoha ja aadressi ning isikukoodi ning teatama uued andmed hiljemalt kahe kuu jooksul pärast nende muutumist
     4. võtma osa ühingu tegevusest ja kaasa aitama ühingu põhikirjaliste ülesannete täitmisele
  3. Ühingu liige ei kanna varalist vastutust ühingu varaliste kohustuste eest
  4. Ühing ei kanna varalist vastutust oma liikmete varaliste kohustuste eest

## Üldkoosolek

* 1. Ühingu kõrgeimaks organiks on ühingu liikmete üldkoosolek, kus igal ühingu liikmel on üks hääl. Üldkoosolek kutsutakse kokku üks kord aastas.
  2. Ühingu üldkoosoleku kutsub kokku juhatus. Kutsed peavad olema lähetatud vähemalt 14 päeva enne koosoleku algust kõikidele liikmetele ja peavad sisaldama andmeid koosoleku päevakorra, aja ja koha kohta.
  3. Ühingu liikmete üldkoosoleku käik ja vastuvõetud otsused kantakse koosoleku protokolli, millesse kantakse ühingu nimi ja asukoht, koosoleku toimumise aeg ja koht, koosoleku juhataja ja protokollija nimed, koosoleku päevakord, vastuvõetud otsused koos hääletamistulemustega, otsuse suhtes eriarvamusele jäänud liikme nõudel tema eriarvamuse sisu. Koosoleku protokolli lahutamatuks lisaks on ühingu liikmete nimekiri koosolekul osalenud liikmete allkirjadega. Üldkoosoleku protokollile ja liikmete nimekirjale kirjutavad alla koosoleku juhataja ja protokollija, kelle valib üldkoosolek.
  4. Otsused tehakse, kui see pole seaduse või üldkoosolekuga teisiti määratud, lahtisel hääletusel koosolevate liikmete lihthäälteenamusega. Ühingu põhikirja muutmise otsus on vastu võetud, kui selle poolt on hääletanud vähemalt 2/3 üldkoosolekust osalenud liikmetest.
  5. Üldkoosolek on otsustusvõimeline, kui ta on kokku kutsutud põhikirjas määratud korras ja selles osaleb või on esindatud vähemalt 10% liikmeskonnast.
  6. Üks liige võib kirjaliku volituse esitamisel esindada teisi liikmeid kõigi õigustega
  7. Ühingu juhatusel on õigus vajaduse korral kokku kutsuda erakorraline üldkoosolek
  8. Juhatus on kohustatud kokku kutsuma erakorralise üldkoosoleku, kui seda nõuab kas revisjonikomisjon või vähemalt 10% liikmeskonnast. Nõue peab olema põhjendatud ja kirjalikult esitatud.
  9. Ühingu üldkoosoleku pädevusse kuulub:
     1. ühingu põhikirja vastuvõtmine, selle muutmine, uue põhikirja kinnitamine
     2. ühingu tegevuse eesmärgi muutmine
     3. juhatuse liikmete, revisjonikomisjoni ja nende varuliikmete valimine ja ametist vabastamine
     4. ühingu tegevus-ja majandusaasta aruannete, revisjoniaruande ja likvideerimisaruande ärakuulamine ja kinnitamine
     5. ühingu tegevuse lõpetamise otsustamine
     6. ühingu kinnisasjade ja registrisse kantavate vallasasjade võõrandamine või asjaõigusega koormamise otsustamine
     7. liikmete sisseastumise- ja liikmemaksude kindlaksmääramine

## Juhatus

* 1. Ühingu tegevust juhib ja esindab 3-5 liikmeline juhatus. Ühingu juhatuse liikmed valitakse ühingu liikmete üldkoosoleku poolt üheks aastaks. Tähtaja möödudes juhib ta ühingu tegevust edasi kuni järgmise üldkoosoleku kokkukutsumiseni.
  2. Juhatus valib enda keskelt esimehe ja abiesimehe
  3. Ühingut esindavad juhatuse liikmed kõigis õigustoimingutes üksi
  4. Juhatuse asjaajamise korra määrab juhatus ise
  5. Juhatuse koosolek on otsustusvõimeline, kui sellest võtab osa vähemalt 2 liiget
  6. Otsused tehakse osavõtjate lihthäälteenamusega. Häälte poolnemisel otsustab esimehe või abiesimehe hääl. Otsused protokollitakse ja kirjutatakse alla juhatuse liikmete poolt
  7. Ühe juhatuse liikme lahkumise puhul asub asemele üks varuliikmetest esimehe äranägemisel

## Revisjonikomisjon

* 1. Revisjonikomisjon koosneb kolmest liikmest ja valitakse üldkoosoleku poolt lihthäälteenamusega üheks aastaks
  2. Revisjonikomisjoni ülesandeks on juhatuse tegevuse revideerimine vähemalt kord aastas ja aruande esitamine üldkoosolekule
  3. Revisjonikomisjoni nõudel võib revisjoni läbiviimisel kasutada audiitori teenust

## Ühingu vara moodustumise kord

* 1. Ühingu vara moodustub:
     1. liikmeks astumise sissemaksust ja liikmemaksudest
     2. varalisest annetusest ja eraldistest
     3. tuludest, mida võidakse saada ühingu väljaannete kirjastamisest, levitamisest või eesmärkidest tulenevate tasuliste ürituste korraldamisest, samuti ühingule kuuluvate varade majandamisest
     4. muust tulust nt pärandus
  2. ühingu omandis võib olla igasugune vara, mis on vajalik ühingu põhikirjaliste eesmärkide saavutamiseks ja mille omandamine ei ole vastuolus seadusega
  3. Sisseastumismaks on ühekordselt 5 EUR-i
  4. Liikmemaks on igal aastal 5 EUR-i
  5. Sisseastumismaksu kui ka liikmemaksu suurust võib muuta üldkoosolek lihthäälteenamusega
  6. Varalised annetused ja eraldised võivad olla sihtotstarbelised ja mittesihtotstarbelised
  7. Ühing vastutab talle kuuluva varaga oma kohustuste eest
  8. Kontrolli ühingu finantsmajandusliku tegevuse eest teostab revisjonikomisjon või sõltumatu audiitor
  9. Ühing on kohustatud seadusega ettenähtud korras pidama raamatupidamise arvestust ja tasuma kohustuslikke makse
  10. Ühingu majandusaasta algab 1. jaanuaril ja lõppeb 31. Detsembril

## Ühingu tegevuse lõpetamine ja likvideerimine

* 1. Ühing on asutatud määramata tähtajaks
  2. Ühingu tegevus lõpetatakse:
     1. ühingu üldkoosoleku otsusel. Otsus on vastu võetud, kui selle poolt on hääletanud ¾ üldkoosolekul esindatud liikmetest
     2. pankrotimenetluse alustamisel ühingu vastu
     3. muudel seadusandluses ettenähtud juhtudel
  3. Ühingu likvideerimismenetlus toimub seadusandluses ettenähtud korras
  4. Ühingu tegevuse lõpetamise korral antakse pärast võlausaldajate nõuete rahuldamist alles jäänud vara üle tulumaksusoodustusega mittetulundusühingute, sihtasutuste ja usuliste ühenduste nimekirja kantud või tulumaksuseaduse §11 lg 10 nimetatud ühingule või avalik-õiguslikule juriidilisele isikule.
  5. Sihtkapitalide ja fondidega seotud varandused kuuluvad üleandmisele või likvideerimisele vastavalt annetajate organisatsioonide otsusele
  6. Likvideerimist teostab ühingu juhatus või üldkoosoleku poolt määratud komisjon

## Lõppsätted

* 1. Käesolevas põhikirjas sätestamata küsimuste lahendamisel võetakse aluseks „Mittetulundusühingute seadus“

Kinnitatud

24 Aprill 2017 a.